Richter, Ján, minister práce, sociálnych vecí a rodiny SR (2015-03-19):
Ďakujem pekne za slovo. Pán predseda, vážená pani poslankyňa, dovoľte, aby som vám prezentoval odpoveď na vašu otázku, ktoré pripravilo Ministerstvo zdravotníctva Slovenskej republiky. Na úvod dovoľte pripomenúť, že súčasné vedenie prevzalo Fakultnú nemocnicu s poliklinikou Žilina v stave, keď bola výrazne zadlžená a produkovala mesačný dlh okolo 500-tisíc eur. Celkový dlh v tom čase bol vo výške 12 mil. eur. Tam bol havarijný stavebnotechnický stav, materiálno-technické vybavenie bolo zastarané, zmluvné vzťahy so zdravotnými poisťovňami vo viacerých oblastiach, v nedostatočných objemoch a v zlej štruktúre, zlé bolo aj personálne zabezpečenie, východisko bolo aj je v efektívnosti hospodárenia a v hľadaní optimálnych modelov fungovania, čo je úloha pre riaditeľa nemocnice, ako aj pre celý manažment. Som informovaný, že riaditeľ Volák absolvoval viaceré rokovania, pričom proces zmien v tomto zdravotníckom zariadení napreduje. Situácia sa tam po medializovaných informáciách o internom oddelení upokojila, riaditeľ Volák rokoval s lekármi interného oddelenia, predstaviteľmi Lekárskeho odborového združenia, ako aj so zástupcami sestier. Výsledkom toho je, že s poverenou primárkou interného oddelenia predstaví do konca mesiaca marec koncepčný plán ďalšieho fungovania tohto oddelenia. Čo je dôležité. Starostlivosť o pacientov kontinentálne pokračuje a týka sa to aj oddelenia vnútorného lekárstva, ktoré tu poskytuje zdravotnú starostlivosť v plnom rozsahu. Treba pripomenúť, že bola to práve predchádzajúca vláda a pán minister Uhliarik, ktorý v roku 2011 zrušil v žilinskej nemocnici oddelenie pľúcnych chorôb, infekčné a kožné oddelenie a nezvládol situáciu v rezorte, ktorá vyústila do celoslovenského štrajku lekárov. Na rozdiel od bývalej vlády táto vláda poskytla žilinskej nemocnici finančné prostriedky v hodnote 600-tisíc eur na komplexnú rekonštrukciu interného monobloku. Pokiaľ ide o interné oddelenie, situácia je taká, že z celkového počtu 29 lekárov hromadnú výpoveď podalo 15 lekárov, vrátane primára, vedenie rozviazalo pracovný pomer dohodou s primárom oddelenia, vo výpovednej dobe zostalo 14 lekárov, pričom jedna lekára výpoveď stiahla a v súčasnosti plynie výpovedná lehota 13 lekárom. Ďalších 11 lekárov má táto nemocnica k dispozícii v rámci špecializovaných ambulancií. Teda medializované informácie o nedostatočnej starostlivosti o pacientov sú neopodstatnené, splnený je aj výnos ministerstva zdravotníctva o personálnych normatívoch. Áno, rezervy tam boli pri manažmente pacientov na oddelení vnútorného lekárstva, keď absentovala spolupráca napríklad s LDCH, kam môžu byť pacienti z interného oddelenia po ukončenej diagnostike a nastavení liečby preložení. Ide o stav, ktorý treba zmeniť aj s prihliadnutím na skutočnosť, že trendom nie je zvyšovanie lôžkovej kapacity, ale využívanie kvalitných diagnostických a liečebných možností, čím sa skracuje priemerná doba hospitalizácie. Uvádzam, že v krajinách OECD sa za adekvátny čas hospitalizácie na internom oddelení považujú 4 dni až 5 dní, v Žiline v roku 2014 to bolo 6,7 dňa. Aj v zmysle tejto štatistiky vedenie Fakultnej nemocnice v Žiline hľadá riešenie, ako dosiahnuť optimálny stav. Je potrebné zdôrazniť, že areál Fakultnej nemocnice Žilina je zastaraný, pričom mnohé pavilóny si vyžadujú modernizáciu. Týka sa to aj oddelenia vnútorného lekárstva. Vedenie tejto nemocnice má dlhodobo záujem postupne riešiť problémy. Výsledkom toho je už spomínané pridelenie dotácie 590-tisíc eur na základe uznesenia vlády Slovenskej republiky. V plnej výške bude tá dotácia použitá na riešenie havarijného stavu interného pavilónu. Výmena okien, vchodových dverí, oprava balkónov, zábradlia, dlažby, centrálne rozvody medicínskych plynov, výmena podlahových krytín na chodbách, generálne opravy hygienických zariadení, rekonštrukcia by sa mala začať 1. júna 2015. Na záver ešte jedna aktuálna informácia. Dňa 10. marca tohto roku bol na Ministerstvo zdravotníctva Slovenskej republiky doručený list, ktorý ministrovi adresoval kolektív 74 zamestnancov tamojšieho interného oddelenia. V tomto liste uvádzajú: „Situácia na oddelení je výsledkom najmä nezáujmu a nekonania a neochoty komunikovať zo strany bývalého primára. Okrem napísania niekoľkých listov sa neangažoval na zmene tohto stavu. Opakované pripomienky personálu bývalý primár stále ignoroval. Po zmene vedenia sa situácia na internom oddelení stabilizovala aktívnym manažmentom pacientov a ochotou urobiť zmeny v konkrétnom riadení. Po stabilizácii je na oddelení toho času zabezpečená kvalitná zdravotná starostlivosť. Nerozumieme vyjadreniam pani Kaveckej z odborov, nakoľko s nami nekomunikovala a naše oddelenie nenavštívila ani jedenkrát." V závere listu uvádzajú, že v prípade návratu roky nekonajúceho primára sú pripravení dať hromadnú výpoveď. Ďakujem pekne, pán predseda, skončil som.